ET Euroopa Liidu Teataja C 90/5

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase muutmistaotluse avaldamine

(2007/C 90/03)

Käesoleva dokumendi avaldamine annab õiguse esitada muutmistaotluse kohta vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväite kätte saama kuue kuu jooksul alates käesoleva dokumendi avaldamisest.

MUUTMISTAOTLUS

NÕUKOGU MÄÄRUS (EÜ) NR 510/2006

Muutmistaotlus vastavalt artiklile 9 ja artikli 17 lõikele 2

“MOZZARELLA DI BUFALA CAMPANA”

EÜ NR: IT/PDO/117/0014/20.09.2002

KPN ( X ) KGT ( )

Taotletav(ad) muudatus(ed)

Spetsifikaadi osa(d):

Toote nimetus X Toote kirjeldus X Geograafiline piirkond Päritolutõend X Tootmismeetod Seos piirkonnaga X Märgistus Riiklikud nõuded

Muudatus(ed):

Kirjeldus

Lisaks juba loetletud kujudele on lisatud ka munajas kuju, mis on samuti tüüpiline. Minimaalkaalu on vähendatud 20 grammilt 10 grammile. Põimiku kujul esineva juustu puhul on täpsustatud, et selle maksimaalkaal on 3 kg.

Geograafiline piirkond

Geograafilist piirkonda on laiendatud, lisades sinna järgmised alad:

1. Lazio maakonnas Latina provintsi kõrval asuvad kommuunid (Santi Cosma ja Damiano), Campania maakonnas Napoli provintsi kõrval asuvad kommuunid (Arzano, Cardito, Frattamaggiore, Frattaminore, Mugnano), Molise maakonnas Isernia provintsi kõrval asuv kommuun (Venafro);

2. Puglia maakonnas Foggia provintsis asuvad kommuunid (Manfredonia, Lesina, Poggio Imperiale) ja teatavad osad provintsi keskosas asuvatest kommuunidest (Cerignola, Foggia, Lucera, Torremaggiore, Apricena, Sannicandro Garganico, Cagnano Varano, S. Giovanni Rotondo, S. Marco in Lamis);

st kommuunid ja kommuunide osad, mille puhul on leidnud tunnustamist seos piirkonnaga, vastavus originaalile ja traditsiooniline tootmine.

Tootmismeetod

Täpsustatud on toorainele esitatavad nõuded ja üksikasjalikult on määratletud toote valmistamise etapid.

Tooraine puhul on lisatud, et kasutatakse pühvli värsket täispiima; täpsustus on vajalik selleks, et ära hoida külmutatud või sügavkülmutatud piima kasutamine.

Pühvli tõu puhul on lisatud, et tegemist on riiklikult tunnustatud Itaalia vahemerelise tõuga.

Piima kõrge kvaliteedi tagamiseks on määratletud ka minimaalne rasvasisaldus (mida on tõstetud 7 %lt 7,2 %le) ja proteiinide sisaldus (nõutav tase on 4,2 %).

Piima saamise puhul on kehtestatud lüpsi ja juustukojas toimuva piima töötlemise vahele jäävaks maksimaalseks ajavahemikuks 60 tundi ning tühistatud kohustus viia piim juustukotta kuni 16 tunni jooksul pärast lüpsi; selgesõnaliselt on nähtud ette ka võimalus kasutada sellist pastöriseerimist või termilist töötlemist, mida kasutatakse traditsiooniliselt juhul, kui toorpiima kohaletoimetamiseks kuluv ajavahemik on liiga pikk piima kvaliteedinäitajate säilitamiseks.

Paremini on kirjeldatud ka juustus KPN “Mozzarella di Bufala Campana ”kasutatava piima töötlemise etapid: on täpsustatud, et piima ja kalgendi hapendamiseks lisatakse naturaalne juuretis, mis on saadud pühvlipiima eelneval töötlemisel samas põllumajandusettevõttes või naaberettevõttes. Piima kuumutamistemperatuuri on suurendatud 36 °C temperatuurini 39 °C. Laabi puhul on täpsustatud, et kasutatakse naturaalset vasikalaapi.

On täpsustatud, et kattevedelik (“governo”), millesse toode pannakse pärast valmistamist (see peab toimuma tootmisega samas ettevõttes) ja hoitakse kuni tarbimiseni, peab olema hapukas (võimaluse korral kasutada piim- või sidrunhapet) ja võimaluse korral soolane.

Märgistus

Kindlaks on määratud kaitstud päritolunimetuse märgistuse värvinõuded ja mõned täiendavad andmed nagu viide geograafiliste tähiste ja päritolunimetuste registreerimist käsitlevale komisjoni määrusele (EÜ) nr 1107/96.

Välja on jäetud spetsifikaadis ette nähtud täiendavad geograafilised nimetused (“Piana del Sele”, “Piana del Volturno”, “Aversana”, “Pontina”), kuna need ei ole enam kasutusel ega vaja seega ühenduse kaitset. Peale selle on lisatud keeld kasutada tootenimes muud geograafilist määratlust kui “Campana”.

KOKKUVÕTE

NÕUKOGU MÄÄRUS (EÜ) NR 510/2006

“MOZZARELLA DI BUFALA CAMPANA”

EÜ NR: IT/PDO/117/0014/20.09.2002

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi vastutav asutus:

Nimi: Ministero Politiche agricole, alimentari e forestali Aadress: Via XX Settembre, 20 I-00187 Roma Tel: (39) 06 481 99 68 Faks: (39) 06 42 01 31 26 E-post: QTC3@politicheagricole.it

2. Rühm:

Nimi: Consorzio tutela del formaggio Mozzarella di Bufala Campana Aadress: Viale Carlo III, 128 I-San Nicola la Strada (CE) Tel: (39) 0823 42 47 80 Faks: (39) 0823 45 27 82 E-post: — Liikmed: Tootjad/töötlejad ( X ) Muud ( )

3. Toote tüüp:

Rühm 1.3 — Juust

4. Spetsifikaat:

(Määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1 Nimetus: “Mozzarella di Bufala Campana”

4.2 Kirjeldus: Toode “Mozzarella di Bufala Campana ”peab oma turustamise hetkel vastama järgmistele näitajatele:

kuju: peale ümara vormi on lubatud ka kõik muud tootmispiirkonnas esindatud tüüpilised kujud — suutäis, põimik, pärl, kirss, sõlmeke ja munajas kuju;

kaal: olenevalt kujust 10 kuni 800 grammi. Põimikukujulise toote kaal võib olla kuni 3 kg;

välimus: värvilt valge portselan, libeda pealispinnaga üliõhuke millimeetrine koor, mis pole kunagi limane või krõbe;

sisu: imeõhukestest lehtedest koosnev struktuur, tootmisest või valmistamisest olenevalt esimese kaheksa kuni kümne tunni jooksul kergelt elastne, muutudes hiljem pehmemaks; ilma defektideta nagu silmad, mis võivad tekkida gaasiderohke või vale käärimise tulemusel; ilma säilitusainete, inhibiitorite ja värvaineteta; lõikamisel nõrguvad lõikepinnale kergelt valkjad ja vadakulaadsed, rasvased, piimaensüümide lõhnaga tilgad;

lõhn: iseloomulik ja õrn;

rasvasisaldus kuivaines: vähemalt 52 %;

maksimaalne niiskusesisaldus: 65 %.

4.3 Geograafiline piirkond: Juustu “Mozzarella di Bufala Campana ”tootmiseks kasutatakse piima, mis on pärit spetsifikaadi kohaselt Campania, Lazio, Puglia ja Molise maakonnas asuvate Benevento, Caserta, Napoli, Salerno, Frosinone, Latina, Roma, Foggia, Isernia provintsi kommuunide haldusterritooriumilt.

4.4 Päritolutõend: Tootmise iga etapp peab olema jälgitav kõigi sissetulevate ja väljaminevate ainete täpse kirjelduse abil. Selline jälgimine ja sissekanded eriregistrisse, mida peavad kontrolliasutus, pühvlikasvatajad, juustutootjad ja pakendajad, tagab toote jälgitavuse tootmisahela algusest lõpuni. Iga tootmisetapi puhul kontrollib pädev asutus väga täpselt toorainet. Kõiki neisse erinevatesse registritesse kantud juriidilisi ja füüsilisi isikud kontrollib pädev asutus vastavalt spetsifikaadi nõuetele ja kehtestatud kontrollikavale. Kui asjaomane asutus täheldab mittevastavusi, isegi kui neid mittevastavusi täheldatakse ainult ühes tootmisahela üksuses, ei tohi toodet turustada KPN “Mozzarella di Bufala Campana ”all.

4.5 Tootmismeetod: Spetsifikaadis on ette nähtud, et juustu “Mozzarella di Bufala Campana ”tuleb toota eranditult täiesti värskest pühvlipiimast. Töötlemisprotsessis nähakse ette toorpiima kasutamist; juhul kui kasutatakse spetsifikaadi artiklis 2 osutatud piirkonnas karjatatavatelt pühvlitelt saadud piima, võib see olla termiliselt töödeldud või pastöriseeritud.

Piim peab olema töödeldud juustuks “Mozzarella di Bufala Campana ”60 tunni jooksul arvestatuna esimesest lüpsist.

Piima ja kalgendi hapendamiseks lisatakse naturaalset juuretist, mis on saadud pühvlipiima varasemal töötlemisel samas ettevõttes või ettevõttes, mis asub sertifikaadis kindlaksmääratud tootmispiirkondade kõrval. Kalgendumise tarvis lisatakse temperatuurini 33 °C kuni 39 °C soojendatud piimale naturaalset vasikalaapi.

Saadud kalgend segatakse keeva veega ning viilutatakse, tükeldatakse või vormitakse ettenähtud suuruse ja kujuga tükkideks, mis asetatakse seejärel tükkide suuruselt sõltuvalt erinevaks ajaks joogivette, kuni tükkide kõvenemiseni.

Soolatakse soolveega. Sellele järgneb kohe pakendamine, mis toimub samas tootmisettevõttes.

Toodet tuleb kuni selle lõpptarbimiseni hoida hapukas ja vajadusel soolases kattevedelikus. Kattevedeliku iseloomuliku hapukuse saamiseks võib kasutada piim- või sidrunhapet.

Toode võib olla ka suitsutatud, kuid seda ainult looduslike ja traditsiooniliste vahendite abil; Sel juhul peab päritolunimetusele olema lisatud märge “affumicata ”(suitsutatud).

4.6 Seos: Kaitstud päritolunimetusega hõlmatud provintsid moodustavad mitmes mõttes ühtlase piirkonna. Peamiselt on tegemist varem soiste aladega, mida on kuivendatud ja mida läbivad väiksed või keskmise suurusega jõed ning arvukad kanalid, mille abil on korraldatud vee äravool. Pinnas on põhiliselt vulkaaniline ja uhteline. Kliima on mahe, aasta keskmine temperatuur on 16,5 °C kuni 17,5 °C, sademete hulk 804 kuni 918 mm. Karja kasvatatakse tasandikel või madalatel mägialadel; Tasandikke ümbritsevad mäeahelikud, mis takistavad külmade põhjatuulte juurdepääsu; kliimat muudab mahedamaks ka mere lähedus, mis piirab suuri temperatuurikõikumisi. Need omadused on ainulaadsed nii Euroopas kui Itaalias, eelkõige vulkaanilise päritoluga alad, endistest soodest kuivendatud pinnas, mida läbivad väiksed ja keskmise suurusega jõed.

Pühvleid karjatatakse vabapidamisel või eelkõige katsetaludes viljeletaval pooleldi vabapidamisel. Loomi söödetakse vulkaaniliste ainete rikkal uhtelisel pinnasel kasvanud söödaga. Laabi ja lõpptoodangu valmimine on kahtlemata seotud kliimatingimustega, mis annavad juustule “Mozzarella di Bufala Campana ”ainulaadse ja tootmispiirkonnast lahutamatu eripära.

Asjaomases piirkonnas on mulla- ja kliimatingimused ning tootmine parimal viisil ühendatud ning see annab tootele erilised ja iseloomulikud omadused ja muudab selle tootmise omas valdkonnas ainulaadseks. Rohketest dokumentidest võib leida kinnitust, et pühvleid on Lõuna-Itaalias majanduslikuks tarbeks kasvatatud alates XIII sajandist.

4.7 Kontrolliasutus:

Nimi: CSQA S.r.l. Certificazioni Aadress: Via S. Gaetano, 74 I-36016 Thiene (VI) Tel: (39) 0445 36 60 94 Faks: (39) 0445 38 26 72 E-post: csqa@csqa.it

4.8 Märgistus: Kaitstud päritolunimetusega juust “Mozzarella di Bufala Campana ”peab olema turustamise hetkel märgistatud eristusmärgiga, millel on märgitud rühma poolt antud number ja viide toote registreerimise aluseks olevale ühenduse õigusaktile, ja mis tagab vastavuse nõuetele.

Juustu “Mozzarella di Bufala Campana ”logo ülemises osas on kujutatud punast päikest, keskosas musta pühvlipead ja alumises osas rohelist põldu, millel on valgete tähtedega kiri “Mozzarella di Bufala Campana”; kõige all on rohelisega kirjutatud sõna “Campana”.

Logo üksikasjalik kirjeldus on ära toodud tehnospetsifikaadis.

Sildil peab olema ka märgitud, et toode on valmistatud toorpiimast. Toote “Mozzarella di Bufala Campana ”nimetuses ja esitluses on keelatud kasutada teisi geograafilisi viiteid.

(1) ELT L 93, 31.3.2006, lk 12.